Kaapstad se kabelspoor vier 90ste verjaardag‘n Uitsig van die kabelspoor. (Foto: Love Cape Town/Twitter) Kaapstad se ikoniese kabelspoor vier dié naweek sy 90ste verjaardag. Die gewilde aantreklikheid het oor die jare ŉ omwenteling ondergaan – van toentertyd se effens skrikwekkende kajuite tot ŉ kabelspoor van wêreldgehalte. Om die mylpaal te vier kan Suid-Afrikaners in Oktober ŉ kaartjie vir die kabelspoor koop teen net R90 per retoer, het Table Mountain Aerial Cableway Company (TMACC) vandeesweek aangekondig. Benewens die veel goedkoper kaartjies is daar ook ŉ spesiale kompetisie wat in samewerking met Turkish Airlines aangebied word. Kabelspoorgebruikers wat R200 of meer by enige van die TMACC-restaurante bestee, kom in aanmerking vir die gelukkige trekking. Die kabelspoor se kajuite het elk plek vir soveel as 65 mense en het roterende vloere vir ŉ 360 °-uitsig van Kaapstad en omstreke. Een van die destydse kajuite. (Foto: Table Mountain/Twitter) Die kabelspoor is al sedert 4 Oktober 1929 in bedryf. “Deur die jare het ons al verskeie toekennings gekry. Ons is aangewys as een van die sewe natuurwonders en ons is ook tans in aanmerking vir die titel van die ‘Wêreld se voorste toeriste-aantreklikheid’ in die Wêreldreistoekennings,” het Wahida Parker, TMACC se besturende direkteur, gesê.